**RELACION**

**PËR**

**PROJEKTVENDIMIN**

**“PËR PËRCAKTIMIN E MËNYRËS SË MBLEDHJES DHE ADMINISTRIMIT TË TË DHËNAVE TË HUMBJEVE NGA FATKEQËSITË”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektvendim ka si qëllim përcaktimin e mënyrës së mbledhjes dhe administrimit të të dhënave të humbjeve nga fatkeqësitë, të cilat ruhen dhe përpunohen në bazën e të dhënave të humbjeve nga fatkeqësitë, e cila është krijuar me anë të ligjit nr. 45/2019 “Për mbrojtjen civile”.

Projektvendimi është hartuar në përputhje me përcaktimet e ligjit nr. 10325/2010 “Për bazat e të dhënave shtetërore”. Në përmbajtje të tij ka të dhëna mbi institucionin administrues të bazës së të dhënave shtetërore, të dhënat parësore dhe dytësore, dhënësin/dhënësit e informacionit, ndërveprimin me bazat e tjera të të dhënave dhe nivelin e aksesimit për subjektet e interesuara.

Projektvendimi do të dalë në zbatim të pikës 2, të nenit 48, të ligjit nr. 45/2019 “Për mbrojtjen civile”, në përmbajtje të të cilit, ndër të tjera, përcaktohet se “*Baza e të dhënave të humbjeve nga fatkeqësitë krijohet dhe funksionon pranë Agjencisë Kombëtare të Mbrojtjes Civile, sipas përcaktimit për mënyrën e mbledhjes dhe administrimit të dhënave të humbjes nga fatkeqësitë, të bërë me vendim të Këshillit të Ministrave, me propozim të ministrit*”.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike.

Projektvendimi është parashikuar në Programin e Përgjithshëm Analitik të Projektakteve, që do të paraqiten për shqyrtim në Këshillin e Ministrave, për vitin 2022.

Miratimi i këtij projektvendimi është detyrim ligjor që rrjedh nga pika 2, e nenit 48, të ligjit nr. 45/2019 “Për mbrojtjen civile”.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ligji nr. 45/2019 “Për mbrojtjen civile” përcakton se institucionet publike dhe subjektet private, në bazë të kërkesës së Agjencisë Kombëtare të Mbrojtjes Civile, janë të detyruara t’i japin të dhëna mbi humbjet nga fatkeqësitë, të cilat shërbejnë për zvogëlimin e riskut nga fatkeqësitë dhe mbrojtjen civile. Për këtë qëllim, nën administrimin e Agjencisë Kombëtare të Mbrojtjes Civile krijohet Baza e të Dhënave të Humbjeve nga Fatkeqësitë.

Në këtë bazë të dhënash do të grumbullohet informacion që lidhet me të dhëna mbi datën e ndodhjes së fatkeqësisë, shtrirjen territoriale të saj dhe çdo të dhënë tjetër mbi fatkeqësinë konkrete; të dhëna mbi dëmet materiale dhe jomateriale të ardhura nga fatkeqësia; të dhëna mbi humbjet e shkaktuara nga fatkeqësia, si dhe ndikimet e pasojave të fatkeqësisë në komunitet.

Këto të dhëna do të grumbullohen nga institucione të ndryshme të qeverisjes qendrore dhe vetëqeverisjes vendore, sipas kërkesës së AKMC-së dhe do të shërbejnë për përmbushjen e qëllimit kryesor të ligjit nr. 45/2019 “Për mbrojtjen civile”, pra zvogëlimin e riskut nga fatkeqësitë dhe realizimin e mbrojtjes civile për të garantuar mbrojtjen e jetës së njerëzve, të gjësë së gjallë, të pronës, të trashëgimisë kulturore e të mjedisit, nëpërmjet forcimit të sistemit të mbrojtjes civile.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Kyprojektvendim është në harmoni të plotë me rendin e brendshëm juridik dhe atë ndërkombëtar. Projektvendimi propozohet në bazë të nenit 100 të Kushtetutës dhe të pikës 2, të nenit 48, të ligjit nr. 45/2019 “Për mbrojtjen civile”.

1. **VLERËSIMI I SHKALLËS SË PËRAFRIMIT ME *ACQUIS* TË BE**

Projektvendimi nuk synon përafrimin me legjislacionin komunitar.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi del në zbatim të pikës 2, të nenit 48, të ligjit nr. 45/2019 “Për mbrojtjen civile” dhe përbëhet nga shtatëmbëdhjetë pika që përcaktojnë, si më poshtë:

Në pikën e parë përcaktohen llojet e të dhënave që do ruhen dhe të përpunohen në databazë, të cilat lidhen me: datën e ndodhjes së fatkeqësisë, shtrirjen territoriale të saj dhe çdo të dhënë tjetër mbi fatkeqësinë konkrete, dëmet materiale dhe jomateriale të ardhura nga fatkeqësia, humbjet e shkaktuara nga fatkeqësia, si dhe ndikimet e pasojave të fatkeqësisë në komunitet.

Në përputhje me ligjin nr. 10325/2010 “Për bazat e të dhënave shtetërore”, në pikat 2 dhe 3 detajohen të dhënat parësore dhe dytësore të Bazës së të Dhënave të Humbjeve nga Fatkeqësitë. Të dhënat parësore do të përshijnë informacion mbi: llojin e fatkeqësisë, datën e ndodhjes së fatkeqësisë, shtrirjen territoriale të fatkeqësisë, listën e pronave publike dhe shtetërore, si dhe shkallën e dëmeve të shkaktuara, listën e pronave private të dëmtuara, si dhe shkallën e dëmeve të shkaktuara, listën e dëmeve të shkaktuara në mjedis, listën e pasurive kulturore, si dhe shkallën e dëmeve të shkaktuara, listën e humbjeve të jetëve njerëzore, koston financiare të kompensimit të dëmeve të shkaktuara nga fatkeqësia, koston e shpenzimeve për marrjen e masave rehabilituese ndaj fatkeqësive, në infrastrukturën e dëmtuar, koston e shpenzimeve për marrjen e masave parandaluese ndaj fatkeqësive, në infrastrukturën e dëmtuar, si dhe numrin e plagosjeve, sëmundjeve e efekte të tjera negative për shëndetin fizik, mendor dhe mirëqenien sociale të njeriut. Ndërsa, të dhënat dytësore do të jenë të dhënat identifikuese për personat e vdekur, si pasojë e ndodhjes së një fatkeqësie dhe të dhënat identifikuese mbi pasuritë e paluajtshme.

Pika 4 përfshin një element tjetër thelbësor të projektvendimit, i cili është ndërveprimi me baza të tjera shtetërore të dhënash elektronike, të tilla si Regjistri Kombëtar i Gjendjes Civile, nga ku merren të dhënat mbi gjendjen civile të personave të vdekur, si dhe Baza Shtetërore e të Dhënave Kadastrale, për informacione në lidhje me përbërësit dhe elementet identifikuese të pasurive të paluajtshme. Sa i përket sugjerimit të Ministrisë së Drejtësisë për të përfshirë në listën e bazave e të dhënave me të cilat ndërvepron Baza e të Dhënave për Humbjet nga Fatkeqësitë dhe bazat e të dhënave për humbjet nga fatkeqësitë të ministrive të linjës, institucioneve qendrore, bashkive dhe prefektit të qarkut sqarojmë se, në përputhje me përcaktimet e ligjit nr.45/2019, Baza e të Dhënave është konceptuar të funksionojë si një bazë të dhënash që administrohet nga Agjencia Kombëtare e Mbrojtjes Civile dhe furnizohet me të dhëna nga të gjithë aktorët e sipërpërmendur, të cilët i grumbullojnë këto të dhëna sipas fushave të përgjegjësisë. Krijimi i kësaj baze të dhënash nuk nënkupton krijimin e një baze të dhënash individuale për secilin institucion, por gjithashtu nuk pengon pasjen e një baze të dhënash të brendshme, me qëllim përmbushjen e misionit dhe detyrave të secilit institucion, brenda fushës së tij të përgjegjësisë. Për këtë arsye, vlerësojmë se nuk është e nevojshme një përcaktim i tillë, pasi nuk është në frymën e ligjit nr. 45/2019, në pikën 1, të nenit 48 të të cilit përcaktohet se “*1. Institucionet publike dhe subjektet private, në bazë të kërkesës së Agjencisë Kombëtare të Mbrojtjes Civile, janë të detyruara* ***t’i japin të dhëna mbi humbjet nga fatkeqësitë,*** *të cilat shërbejnë për zvogëlimin e riskut nga fatkeqësitë dhe mbrojtjen civile”.*

Në vijim të sa më sipër, në pikën 5 listohen subjektet të cilët do të dërgojnë të dhëna që do të përfshihen në Bazën e të Dhënave të Humbjeve nga Fatkeqësitë. Sipas kësaj pike institucionet kryesore që do të jenë dhënësit e informacionit do të jenë bashkitë për territorin e tyre, prefekti i qarkut për bashkitë dhe strukturat e tjera që veprojnë në nivel qarku, ministritë e linjës dhe institucionet qendrore sipas fushave përkatëse të përgjegjësisë dhe institucionet e tjera publike dhe subjekte private, në bazë të kërkesës së AKMC-së.

Në pikat 6, 7, 8, 9 dhe 10 të projektvendimit përcaktojnë rastet që mund të evidentohen në praktikë, si p.sh: nëse dhënësi i informacionit nuk ka akses në bazën e të dhënave për dërgimin e informacionit të kërkuar, si dhe procedurat që ndiqen dhe afatet përkatëse për dërgimin e informacionit. Pika 10 përcakton mundësinë e shtyrjes së afatit, kur subjekti për kushte objektive nuk mund të përgjigjet në kohë.

Në pikën 11 të projektvendimit listohen detyrimet e institucioneve kryesore që do të marrin pjesë në administrimin e të dhënave, në dërgimin apo përditësimin e tyre. Në këtë pikë përcaktohen detyrimet për AKMC-në, ministritë e linjës dhe institucionet qendrore, bashkitë dhe prefektin e qarkut, të cilët ndryshojnë në varësi të fushës së përgjegjësisë së secilës strukturë/institucion.

Sipas pikës 12, nivelet e aksesit për subjektet e interesuara do të jenë: AKMC si administrator i sistemit ka të drejtë leximi, shkrimi dhe modifikimi të të dhënave në sistem; bashkitë kanë të drejtë administrimi, leximi, shkrimi dhe modifikimi për të dhënat që lidhen me territorin e juridiksionit të tyre; prefekti i qarkut ka të drejtë leximi për të dhënat e administruara nga bashkitë në territorin e juridiksionit të tij; ministritë e linjës dhe institucionet qendrore kanë të drejtë administrimi leximi, shkrimi dhe modifikimi për të dhënat që lidhen me fushën e tyre të përgjegjësisë. Në këtë mënyrë të gjitha subjektet do të kenë të drejtën dhe mundësinë të aksesojnë dhe të modifikojnë të dhënat apo informacionin e përcjellë sipas fushës së tyre të përgjegjësisë.

Pika 13 vendos disa detyrime për përdoruesit e bazës së të dhënave. Ky përcaktim është i rëndësishëm, pasi garanton ruajtjen e konfidencialitetit të të dhënave të subjekteve të dëmtuara.

Në pikën 14 përcaktohet numri i limit i përdoruesit nga secili institucion që përmendet në përmbajtjen e projektvendimit.

Pika 15 përcakton se të gjitha ndryshimet në arkitekturën *software* dhe *hardware* të sistemit “Baza e të Dhënave të Humbjeve nga Fatkeqësitë”, të cilat mund të ndodhin në varësi të nevojave të institucionit dhe praktikave evropiane e ndërkombëtare në fushën e mbrojtjes së të dhënave, bëhen në përputhje me legjislacionin në fuqi.

Pika 16 e projektvendimit përcakton se efektet financiare të këtij vendimi do të mbulohen nga fondi i dedikuar i buxhetit të shtetit për mbrojtjen civile.

Në pikën 17 përcaktohen institucionet që ngarkohen me zbatimin e këtij projektvendimi, të cilat janë: institucionet dhe strukturat qendrore dhe vendore të mbrojtjes civile, institucionet e tjera publike, si dhe drejtuesit e subjekteve private.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Për zbatimin e këtij vendimi do të ngarkohen institucionet dhe strukturat qendrore dhe vendore të mbrojtjes civile.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektvendim është hartuar nga Ministria e Mbrojtjes dhe Agjencia Kombëtare e Mbrojtjes Civile.

Projektvendimi u dërgua për mendim pranë Ministrisë së Drejtësisë, Ministrisë së Brendshme, Ministrisë së Infrastrukturës dhe Energjisë, Ministrisë së Bujqësisë dhe Zhvillimit Rural, Ministrisë së Turizmit dhe Mjedisit**,** Ministrisë së Arsimit dhe Sportit, Ministrisë për Evropën dhe Punët e Jashtme**,** Ministrisë së Shëndetësisë dhe Mbrojtjes Sociale**,** Ministrisë së Kulturës, si dhe Agjencisë Kombëtare të Shoqërisë së Informacionit, të cilët u shprehën dakord. Gjithashtu u dërgua për mendim pranë Këshillit Konsultativ të Qeverisjes Qendrore me Vetëqeverisjen Vendore.

Ministria e Financave dhe Ekonomisë sugjeroi *që në dokumentin e Programit Buxhetor Afatmesëm të fazës së tretë, formati nr.2, të krijohet një produkt identifikues në lidhje me bazën e të dhënave që do të krijohet, për të gjurmuar shpenzimet që lidhen me të,* sugjerim i cili do të mbahet në konsideratë nga ana e AKMC.

1. **RAPORTI I VLERËSIMIT TË TË ARDHURAVE DHE SHPENZIMEVE**

**BUXHETORE**

Efektet financiare të këtij projektvendimi do të mbulohen nga fondi i dedikuar për mbrojtjen civile nga buxheti i shtetit dhe detajohen, si më poshtë:

Kostoja për implementimin do të jetë në vlerën 16 982 000 (gjashtëmbëdhjetë milionë e nëntëqind e tetëdhjetë e dy mijë) lekë, sipas tabelës I.

Kostoja për mirëmbajtjen (për katër vite) do të jetë në vlerën 5 434 240 (pesë milionë e katërqind e tridhjetë e katër mijë e dyqind e dyzet) lekë, sipas tabelës II.

**MINISTRI I MBROJTJES**

**Niko Peleshi**